投翰長趙侍郎
作者：黃滔
朝代：唐

paragraphs: 禹門西面逐飄蓬，忽喜仙都得入蹤。
賈氏許頻趨季虎，荀家因敢謁頭龍。
手扶日月重輪起，數是乾坤正氣鍾。
五色筆驅神出沒，八花塼接帝從容。
詩酬御製風騷古，論似人情鼎鼐濃。
豈有地能先鳳掖，別無山更勝鼇峰。
攀鴻日淺魂飛越，爲鯉年深勢噞喁。
澤國雨荒三徑草，秦關雪折一枝筇。
吹成暖景猶葭律，引上纖蘿在嶽松。
願向明朝薦幽滯，免教號泣觸登庸。